Miljøministeriet har udpeget området ved Lild Strand som en mulig naturnationalpark, men det vil borgerne for alt i verden ikke have sker.

Drømmen er at blive en del af Thy Nationalpark. Mareridtet er at blive udnævnt til naturnationalpark af Miljøministeriet, da det vil betyde, at området bliver indhegnet. Borgere i Lild Strand kæmper en kamp for, at deres mareridt ikke bliver til virkelighed. Det vil nemlig ikke kun hegne området ind, det vil også hegne området ude af resten af landet, lyder det. - Jeg har ondt i maven over at tænke på, hvad det ender med. Har miljøministeren overhovedet tænkt på, at der bor mennesker her? Det tror jeg ikke, siger Tove Eriksen, der er formand for Hawboernes Forening i Lild Strand. Omringet af hegn Tove Eriksen er født og opvokset i Lild Strand, og hun er rystet over, at Miljøministeriet har forslået, at en af de 15 nye naturnationalparker i Danmark skal ligge i Vester Thorup ved Lild Strand. Det vil betyde, at området skal hegnes ind, og at græssende dyr skal lukkes ud i indhegningen, for at skabe god biodiversitet. Men udsigten til at blive omringet af hegn, skaber stor frustration hos borgerne i det lille kystsamfund. - I borgerforening lavede vi en underskriftindsamling i forhold til naturnationalparken, og jeg mener ikke, at der var en eneste, der stemte for, fortæller Tove Eriksen. Også Bjarne Sørensen, der er medlem af udviklingsgruppen i Lild Strand, er frustreret over den mulige udsigt til at blive hegnet inde. - Den form for indhegning, der er beskrevet, betyder jo, at man ikke kan komme hverken fra eller til Lild Strand uden at skulle igennem en nationalpark, hvor der går vilde dyr. Det er jo virkelig problematisk, fortæller Bjarne Sørensen, der ejer et sommerhus i området. Endnu uvist om det sker Det er dog endnu ikke fastlagt, om Lild Strand skal indgå som naturnationalpark, men de håber på, at miljøministeren ændrer holdning. - Vi har inviteret miljøministeren herud tre gange, og vi har stadig ikke haft fornøjelsen af at møde hende. Men jeg håber, at miljøministeren vil lytte til andre videnskabelige argumenter i stedet for de ensporet, hun har lyttet indtil videre. Og så synes vi da, at os borgere skal inddrages, fortæller Bjarne Sørensen. Vil være en del af Thy Nationalpark Borgerne omkring Lild Strand har i mange år ønsket, at blive en del af Thy Nationalpark, og forskellen fra at blive det og til at blive en naturnationalpark ligger for dem i at kunne gå frit i naturen. - Vi kan se, at det vil passe på os og passer til vores natur at blive en del af Thy nationalpark. Så vil man stadig kunne gå frit. Hvis området blev indhegnet, og der gik store fritgående dyr, så vil man ikke kunne tage børn med derud eksempelvis, siger Tove Eriksen. Både Bjarne Sørensen og Tove Eriksen er enige om, at de er klar til at kæmpe for deres elskede Lild strand. - Vi bliver ved med at kæmpe for sagen, om vi så skal gå rettens vej, så vil vi gøre det, siger Bjarne Sørensen.